98/696/EY: Komission päätös, tehty 24 päivänä marraskuuta 1998, yhteisön siemenperunoiden vertailukokeiden järjestelyistä neuvoston direktiivin 66/403/ETY 14 artiklan mukaisesti (tiedoksiannettu numerolla K(1998) 3633)



Virallinen lehti nro L 332 , 08/12/1998 s. 0017 - 0018



KOMISSION PÄÄTÖS, tehty 24 päivänä marraskuuta 1998, yhteisön siemenperunoiden vertailukokeiden järjestelyistä neuvoston direktiivin 66/403/ETY 14 artiklan mukaisesti (tiedoksiannettu numerolla K(1998) 3633) (98/696/EY) EUROOPAN YHTEISÖJEN KOMISSIO, joka ottaa huomioon Euroopan yhteisön perustamissopimuksen, ottaa huomioon siemenperunoiden pitämisestä kaupan annetun neuvoston direktiivin 66/403/ETY (1), sellaisena kuin se on viimeksi muutettuna komission päätöksellä 98/111/EY (2), ja erityisesti sen 14 artiklan 4 kohdan, sekä katsoo, että direktiivin 66/403/ETY 14 artiklan 4 kohdassa säädetään yhteisön siemenperunoiden vertailukokeiden suorittamisesta, kaikkien jäsenvaltioiden on välttämätöntä osallistua yhteisön vertailukokeisiin, jos siemenperunoita lisätään tai pidetään tavanomaisesti kaupan niiden alueella, jotta varmistetaan asianmukaisten päätelmien tekeminen kokeista, komission tehtävänä on järjestää yhteisön vertailukokeet, näiden kokeiden järjestelyiden olisi katettava muun muassa tietyt haitalliset organismit, jotka kuuluvat direktiivin 66/403/ETY, kasvien tai kasvituotteiden haitallisten organismien jäsenvaltioihin kulkeutumisen estämiseen liittyvistä suojatoimenpiteistä 21 päivänä joulukuuta 1976 annetun neuvoston direktiivin 77/93/ETY (3), sellaisena kuin se on viimeksi muutettuna komission direktiivillä 98/2/EY (4), perunan vaalean rengasmädän torjunnasta annetun neuvoston direktiivin 93/85/ETY (5) sekä neuvoston direktiivin 98/57/ETY (6) Ralstonia solanacearum (Smith) Yabuuchi et al. -kasvintuhoojan torjunnasta; tässä päätöksessä säädetyt toimenpiteet ovat maataloudessa, puutarhaviljelyssä ja metsätaloudessa käytettäviä siemeniä ja lisäysaineistoa käsittelevän pysyvän komitean lausunnon mukaiset, ON TEHNYT TÄMÄN PÄÄTÖKSEN: 1 artikla 1. Yhteisön vertailukokeita suoritetaan vuoden 1999 aikana vuonna 1998 korjatuille siemenperunoille. 2. Kaikkien jäsenvaltioiden on osallistuttava yhteisön vertailukokeisiin. 2 artikla 1. Yhteisön vertailukokeita koskevista yleisistä järjestelyistä säädetään tämän päätöksen liitteessä. 2. Yhteisön vertailukokeita koskevista muista yksityiskohtaisista järjestelyistä päättää maataloudessa, puutarhaviljelyssä ja metsätaloudessa käytettäviä siemeniä ja lisäysaineistoa käsittelevä pysyvä komitea. 3 artikla Tämä päätös on osoitettu kaikille jäsenvaltioille. Tehty Brysselissä 24 päivänä marraskuuta 1998. Komission puolesta Franz FISCHLER Komission jäsen (1) EYVL 125, 11.7.1966, s. 2320/66 (2) EYVL L 28, 4.2.1998, s. 42 (3) EYVL L 26, 31.1.1977, s. 20 (4) EYVL L 15, 21.1.1998, s. 34 (5) EYVL L 259, 18.10.1993, s. 1 (6) EYVL L 235, 21.8.1998, s. 1 LIITE YHTEISÖN SIEMENPERUNOIDEN VERTAILUKOKEIDEN SUORITTAMISTA KOSKEVAT YLEISET JÄRJESTELYT VUONNA 1998/1999 1. Vastuussa oleva laitos Landbrugs- og fiskeriministeriet Plantedirektoratet Tanska 2. Näytteiden määrä Kokonaismäärä on 250: a) tuottajajäsenvaltioissa otetaan 223 näytettä: b) määrämaana olevassa jäsenvaltiossa on otettava 20 lisänäytettä, jos tuottajajäsenvaltio pitää aineistoa kaupan määrämaana olevassa jäsenvaltiossa; c) Sveitsissä otetaan 7 näytettä direktiivin 66/403/ETY 15 artiklan 1 kohdassa mainittujen yhteisön vastaavuusjärjestelyjen mukaisesti. 3. Näytteenotto Edellä 2 kohdan a alakohdan mukaisesti otettuja näytteitä varten on varmistettava virallinen näytteenottomenettely. Näytteenotto suoritetaan asianmukaista menettelytapaa käyttäen. Komission yksiköt nimeävät näytteenoton suorittavat henkilöt. Kyseiset henkilöt toimivat komission yksiköiden alaisuudessa. Näytteenotto suoritetaan tuotantotilalla, lastauspaikalla, lajittelutiloissa tai sellaisissa tiloissa, joissa siemenperunoita varastoidaan. Edellä 2 kohdan mukaisesti otetuissa kaikissa näytteissä on oltava 320 mukulaa. 4. Näytteistä suoraan polveutuvia siemenperunoita koskevien vähimmäisvaatimusten arviointi Peltopalstoilla on suoritettava jälkitarkastuksia ja tarvittaessa tulokset on varmistettava laboratoriokokein. Näytteen koon on oltava 100 mukulaa. 5. Koe, jolla arvioidaan ovatko siemenperunat perunan tumman rengasmädän (Pseudomonas solanacearum) ja perunan vaalean rengasmädän (Corynebacterium sepedonicum/Clavibacter michiganensis) saastuttamia Laboratoriokokeet on suoritettava asianmukaisia menetelmiä noudattaen. Näytteen koon on oltava 200 mukulaa. 6. Koe, jolla arvioidaan ovatko siemenperunat perunan sukkulamukulataudin (PSTV) saastuttamia Laboratoriokokeet on suoritettava asianmukaisia menetelmiä noudattaen. Edellä 1 kohdassa tarkoitetun vastuussa olevan laitoksen on varmistettava, että näytteen koko vastaa kyseisissä menetelmissä vaadittua kokoa, mikäli se on eritelty. 7. Luottamuksellisuus Edellä 5 ja 6 kohdassa tarkoitettuihin arviointeihin liittyen 1 kohdassa tarkoitetun komission yksiköiden alaisen vastuussa olevan laitoksen on täytynyt aiemmin koodittaa jokainen laboratoriokokeisiin tarkoitettu näyte. Jos näytteet varmistuvat kyseisten haitallisten organismien saastuttamiseksi, komissio varmistaa, että direktiivissä 77/93/ETY tai direktiivissä 93/85/ETY tai tarvittaessa niiden täytäntöönpanotoimenpiteissä edellytetyt toimenpiteet toteutetaan. Tämä ei kuitenkaan rajoita yhteisön vertailukokeiden varmistettuja tuloksia ja johtopäätöksiä koskevien vuosikertomusten arviointiin sovellettavien yleisten edellytysten soveltamista.